Illum, il-Kummissjoni Ewropea ressqet proposta biex tmexxi ‘l quddiem il-proċess ta' adeżjoni mal-UE, billi tagħmlu aktar kredibbli, b'direzzjoni politika aktar b'saħħitha, aktar dinamika u prevedibbli. Il-Kummissarju għall-Viċinat u t-Tkabbir Olivér Várhelyi qal: “It-tkabbir tal-Unjoni Ewropea lejn il-Balkani tal-Punent huwa prijorità ewlenija għall-Kummissjoni. Qed naħdmu fuq tliet binarji: L-ewwel nett, illum nipproponu passi konkreti dwar kif intejbu l-proċess tal-adeżjoni. Filwaqt li qegħdin insaħħu u ntejbu l-proċess, l-għan għadu l-adeżjoni u s-sħubija sħiħa mal-UE. It-tieni, u b'mod parallel, il-Kummissjoni ssostni bil-qawwa r-rakkomandazzjonijiet tagħha li tiftaħ negozjati tal-adeżjoni mal-Maċedonja ta' Fuq u mal-Albanija u dalwaqt se tippreżenta aġġornament dwar il-progress li sar minn dawn iż-żewġ pajjiżi. It-tielet, bi tħejjija għas-Summit bejn l-UE u l-Balkani tal-Punent f'Zagreb f'Mejju, il-Kummissjoni se tressaq pjan ta' żvilupp ekonomiku u ta' investiment għar-reġjun. Titjib tal-proċess tal-adeżjoni – Perspettiva kredibbli tal-UE għall-Balkani tal-Punent Proċess aktar kredibbli: Jenħtieġ li l-proċess tal-adeżjoni jinbena fuq il-fiduċja, il-fiduċja reċiproka u impenji ċari mill-Unjoni Ewropea u mill-Balkani tal-Punent. Il-kredibbiltà għandha tissaħħaħ permezz ta' enfasi aktar b'saħħitha fuq ir-riformi fundamentali, nibdew mill-istat tad-dritt, il-funzjonament tal-istituzzjonijiet demokratiċi u l-amministrazzjoni pubblika kif ukoll l-ekonomija tal-pajjiżi kandidati. Meta l-pajjiżi sħab jilħqu l-kriterji oġġettivi, l-Istati Membri għandhom jaqblu li jimxu ‘l quddiem għall-istadju li jmiss tal-proċess, b'rispett lejn l-approċċ ibbażat fuq il-merti. Direzzjoni politika aktar b'saħħitha: In-natura politika tal-proċess tal-adeżjoni jirrikjedi direzzjoni politika aktar b'saħħitha u l-involviment fl-ogħla livelli. Il-Kummissjoni tipproponi li żżid l-opportunitajiet għad-djalogu politiku u ta' politika ta' livell għoli, permezz ta' summits bejn l-UE u l-Balkani tal-Punent u kuntatti ministerjali intensifikati. Barra minn hekk, l-Istati Membri għandhom ikunu involuti b'mod aktar sistematiku fil-monitoraġġ u l-analiżi tal-proċess. Il-korpi kollha taħt il-Ftehim ta' Stabbilizzazzjoni u Assoċjazzjoni se jiffukaw ħafna aktar fuq il-kwistjonijiet u r-riformi politiċi ewlenin, filwaqt li l-Konferenzi Intergovernattivi se jagħtu direzzjoni politika aktar b'saħħitha lin-negozjati. Proċess aktar dinamiku: Sabiex tinjetta aktar dinamiżmu fil-proċess tan-negozjati, il-Kummissjoni qiegħda tipproponi li tgħaqqad il-kapitoli tan-negozjati f'sitt raggruppamenti tematiċi: l-elementi fundamentali; is-suq intern; il-kompetittività u t-tkabbir inklużiv; l-aġenda ekoloġika u l-konnettività sostenibbli; ir-riżorsi, l-agrikoltura u l-koeżjoni; ir-relazzjonijiet esterni. In-negozjati fuq kull raggruppament se jkunu qegħdin jinfteħu b'mod ġenerali – wara li jissodisfaw il-parametri referenzjarji tal-ftuħ – minflok fuq bażi ta' kapitoli individwali. In-negozjati dwar l-elementi fundamentali se jkunu qegħdin jinfetħu l-ewwel u jingħalqu l-aħħar u l-progress tagħhom jiddetermina r-ritmu ġenerali tan-negozjati. L-iskeda taż-żmien bejn il-ftuħ ta' raggruppament u l-għeluq tal-kapitoli individwali għandha tkun limitata, preferibbilment fi żmien sena, iżda dan jiddependi kompletament fuq il-progress tar-riformi. Proċess aktar prevedibbli: Il-Kummissjoni se tkun aktar ċara dwar x'tistenna l-UE mill-pajjiżi tat-tkabbir fl-istadji differenti tal-proċess. Se tagħmilha aktar ċara x'inhuma l-konsegwenzi pożittivi li jista' jġib miegħu il-progress fuq ir-riformi, u x'se jkunu l-konsegwenzi negattivi meta ma jkun hemm l-ebda progress. Sabiex tħeġġeġ li jsiru riformi impenjattivi, il-Kummissjoni se tiddefinixxi aħjar il-kundizzjonijiet stabbiliti biex il-kandidati jimxu ‘l quddiem u se tipprovdi inċentivi ċari u tanġibbli ta' interess dirett għaċ-ċittadini. L-inċentivi jistgħu jinkludu integrazzjoni mħaffa u introduzzjoni progressiva ta' politiki individwali tal-UE, is-suq tal-UE u programmi tal-UE - filwaqt li tiżgura kundizzjonijiet ekwivalenti ta' kompetizzjoni - kif ukoll żieda fil-finanzjament u fl-investimenti. Aktar ma l-kandidati javvanzaw fir-riformi tagħhom, aktar javvanzaw fil-proċess. Bl-istess mod, il-Kummissjoni tipproponi miżuri aktar deċiżivi li jissanzjonaw proporzjonalment kwalunkwe staġnar jew rigress serju jew fit-tul fl-implimentazzjoni tar-riforma u jissodifaw ir-rekwiżiti tal-proċess tal-adeżjoni. In-negozjati jistgħu jitħallew għal xi żmien fejn ikunu f'ċerti oqsma, jew fl-aktar każijiet serji, jiġu sospiżi b'mod ġenerali, u kapitoli li jkunu diġà ngħalqu jistgħu jerġgħu jinfetħu; il-benefiċċji ta' integrazzjoni eqreb, bħall-aċċess għall-programmi tal-UE, jistgħu jieqfu temporanjament jew jiġu rtirati, u l-kamp ta' applikazzjoni u l-intensità tal-finanzament tal-UE jistgħu jiġu aġġustati ‘l isfel. Il-passi li jmiss Il-Kummissjoni tittama li l-Istati Membri japprovaw il-proposta, b'mod parallel mal-ftuħ tan-negozjati tal-adeżjoni mal-Maċedonja ta' Fuq u mal-Albanija, qabel is-Summit bejn l-Unjoni Ewropea u l-Balkani tal-Punent f'Zagreb fis-6-7 ta' Mejju. Għas-summit, il-Kummissjoni se tqis kif se tmexxi ‘l quddiem l-investiment, l-integrazzjoni soċjoekonomika u l-istat tad-dritt għar-reġjun tal-Balkani tal-Punent. Għal Aktar Informazzjoni Link għall-komunikazzjoni Mistoqsijiet u tweġibiet/memo Skeda informattiva dwar ir-relazzjonijiet bejn l-UE u l-Balkani tal-Punent Skeda informattiva dwar il-proċess ta' adeżjoni mal-UE Infografiki għas-sħab: Il-Montenegro Is-Serbja Il-Maċedonja ta' Fuq L-Albanija Il-Bożnija-Ħerzegovina Il-Kosovo